Orkaan Ian nou tropiese storm(Foto: Sean Rayford, AFP) Orkaan Ian is Donderdagoggend tot ŉ tropiese storm verswak nadat dit die suidwestelike kus van Florida, Amerika, getref het. Dit het katastrofiese oorstromings en sterk wind veroorsaak. Die orkaan het Woensdag net ná 15:00 die Cayo Costa-eiland, wes van die stad Fort Myers, getref teen ’n windspoed van sowat 240 km/h, waarvolgens dit toe as ŉ “uiters gevaarlike” kategorie 4-storm versterk is. Teen Donderdag het die windspoed tot sowat 150 km/h gedaal en die storm is na ’n tropiese storm afgegradeer. Amptenare het ŉ groot noodreaksie voorberei op die vloed wat die kus van Florida verwoes en deur dorpe aan die kus gewoed het. Die Amerikaanse grenspatrollie het gesê dat ŉ boot met migrante aan boord tydens die orkaan op see gesink het. Twintig persone word nog vermis. Vier Kubane het na die kus in die Florida Keys-eilande geswem en die kuswag het drie ander gered. Orkaan Ian het ook die stad Orlando bedreig. Die nabygeleë Disney-temaparke is Woensdag en Donderdag vir die publiek gesluit. Televisiebeeldmateriaal van die kusstad Napels wys hoe vloedwater by strandhuise instroom, paaie oorstroom en voertuie meesleur. Vernietiging (Foto: Richardo Arduengo, AFP) Pete DiMara, hoof van Napels se brandweerdiens, het aan CNN gesê dat stormwater van tot twee meter hoog deur die plaaslike brandweerstasie gespoel het, en brandweerspanne kon gevolglik nie op noodgevalle reageer nie. Inwoners in Florida is weens die storm sonder krag en selfoonsein gelaat en DiMara het inwoners versoek om tuis te bly totdat sy spanne hulle kan bereik. In die noorde het sommige woonbuurte in Fort Myers, ‘n stad van 83 000 mense, soos mere gelyk. Florida se goewerneur Ron DeSantis het gesê die staat moet gereed maak vir ‘n “nare dag of selfs twee”. Verpligte ontruimingsbevele is uitgereik vir ongeveer 2,5 miljoen mense in ‘n dosyn kusgebiede in Florida, met ‘n paar dosyn skuilings wat reeds opgerig is. Lughawens het halt geroep vir talle kommersiële vlugte. In die Verenigde State is sowat 5 000 National Guard-personeel in Florida gemobiliseer. Verlede jaar was vier orkane onder 20 afsonderlike weervoorvalle wat die VSA sowat R18 miljard ($1 miljard) uit die sak gejaag het.